登石傘峰
作者：齊推
朝代：唐

paragraphs: 能以郡中暇，不遺塵外蹤。
嘯儔得鴛鴦，探策入雲松。
緣徑歷空際，望崖來劍峰。
況當會天人，復此陳歌鐘。
賤子固多癖，偶茲安一峰。
步林欣有適，築室幸可容。
寧期樵牧處，忽與軒蓋逢。
仰荷高興屬，俯慙危磴重。
攀幽破巖靄，踐滑觸苔封。
秋景山光動，寒叢菊艷濃。
賞心愜觴酌，逸韻陶襟胸。
仍叨勒名字，永紀今所從。
（見《會稽掇英總集》卷四）。